Title: ประกาศกรมศิลปากร เรื่อง กำหนดหลักเกณฑ์ วิธีการ และเงื่อนไขในการจัดให้เข้าชมโบราณสถานที่มีเจ้าของ หรือผู้ครอบครองโดยชอบด้วยกฎหมายโดยเรียกเก็บค่าเข้าชมหรือค่าบริการอื่น

ประกาศกรมศิลปากร

ประกาศกรมศิลปากร
เรื่อง  กำหนดหลักเกณฑ์ วิธีการ
และเงื่อนไขในการจัดให้เข้าชมโบราณสถาน
ที่มีเจ้าของ หรือผู้ครอบครองโดยชอบด้วยกฎหมาย
โดยเรียกเก็บค่าเข้าชมหรือค่าบริการอื่น

อาศัยอำนาจตามความในมาตรา ๑๓
วรรคสอง แห่งพระราชบัญญัติโบราณสถาน โบราณวัตถุ ศิลปวัตถุ
และพิพิธภัณฑสถานแห่งชาติ พ.ศ. ๒๕๐๔ 
ซึ่งแก้ไขเพิ่มเติมโดยพระราชบัญญัติโบราณสถาน โบราณวัตถุ ศิลปวัตถุ
และพิพิธภัณฑสถานแห่งชาติ (ฉบับที่ ๒) พ.ศ. ๒๕๓๕  อธิบดีกรมศิลปากรจึงกำหนดหลักเกณฑ์
วิธีการ และเงื่อนไขให้เจ้าของหรือผู้ครอบครองโดยชอบด้วยกฎหมาย ที่เรียกเก็บค่าเข้าชมโบราณสถานหรือค่าบริการอื่น
ดังต่อไปนี้

ข้อ ๑ 
เจ้าของหรือผู้ครอบครองโบราณสถานโดยชอบด้วยกฎหมาย ที่จะจัดให้มีการเข้าชมโบราณสถานโดยเรียกเก็บค่าเข้าชมหรือค่าบริการอื่น
ต้องแจ้งเป็นหนังสือตามแบบท้ายประกาศนี้
ให้อธิบดีกรมศิลปากรทราบก่อนวันเปิดให้เข้าชมพร้อมเอกสารหลักฐาน ดังนี้
(๑) ภาพถ่ายแสดงให้เห็นชัดถึงสภาพของโบราณสถานที่จะจัดให้มีการเข้าชม
พร้อมแผนผังแสดงที่ตั้งโบราณสถานนั้น
(๒) หลักฐานแสดงความเป็นเจ้าของหรือผู้ครอบครองโดยชอบด้วยกฎหมาย
เช่น โฉนดที่ดิน น.ส. ๓ หรือสัญญาเช่า
(๓) คำอธิบายข้อมูลหรือหลักฐานหรือประวัติเกี่ยวกับโบราณสถาน
(๔) อัตราค่าเข้าชมหรือค่าบริการอื่น

ข้อ ๒ 
ให้เจ้าของหรือผู้ครอบครองโบราณสถานโดยชอบด้วยกฎหมายจัดให้มีป้ายอธิบายประวัติของโบราณสถาน
และให้รายงานสถิติผู้เข้าชมให้อธิบดีกรมศิลปากรทราบปีละครั้ง

ข้อ ๓  การแจ้งตามข้อ ๑ และข้อ ๒
(๑) ในกรุงเทพมหานคร
ให้ยื่นที่กองโบราณคดี กรมศิลปากร
(๒) ในจังหวัดอื่น
ให้ยื่นที่หน่วยศิลปากร หรืออุทยานประวัติศาสตร์ที่ตั้งอยู่ในจังหวัดนั้น
ในกรณีจังหวัดใดไม่มีหน่วยศิลปากรหรืออุทยานประวัติศาสตร์
ให้ยื่นที่สำนักงานศึกษาธิการจังหวัดแห่งท้องที่

ข้อ ๔  ต้องจัดให้มีข้อกำหนดเกี่ยวกับการยกเว้นให้ผู้เข้าชมบางประเภทไม่ต้องเสียค่าเข้าชมหรือลดค่าเข้าชม
เช่น นักเรียน นิสิต นักศึกษา ในเครื่องแบบ พระภิกษุ สามเณร

ข้อ  ๕ 
เจ้าของหรือผู้ครอบครองโบราณสถานโดยชอบด้วยกฎหมายต้องแจ้งให้ผู้เข้าชม
ปฏิบัติตามกฎกระทรวงที่กำหนดให้ผู้เข้าชมปฏิบัติในระหว่างเข้าชมโบราณสถานโดยอนุโลม

ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป[๑]

ประกาศ ณ วันที่ 
๖  สิงหาคม  ๒๕๓๕
สุวิชญ์ 
รัศมิภูติ
อธิบดีกรมศิลปากร

[เอกสารแนบท้าย]

๑. แบบหนังสือแจ้งการจัดให้เข้าชมโบราณสถานโดยเรียกเก็บค่าเข้าชมหรือค่าบริการอื่น

(ดูข้อมูลจากภาพกฎหมาย)

ธิดาวรรณ/แก้ไข
๑๙ กันยายน ๒๕๔๕
สถาพร/ปรับปรุง
๑๕
พฤศจิกายน ๒๕๔๙

[๑]
ราชกิจจานุเบกษา เล่ม ๑๐๙/ตอนที่
๑๑๙/หน้า ๑๐๑๘๒/๑๗ กันยายน ๒๕๓๕